ET Euroopa Liidu Teataja C 18/12

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 18/04)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„PECORINO TOSCANO”

EÜ nr: IT-PDO-0217-01228-16.5.2014

KGT ( ) KPN ( X )

1. Spetsifikaadi osa, mida muutmine hõlmab

—

☐

—

☒

—

☐

—

☐

—

☒

—

☐

—

☒

—

☐

—

☐

2. Muudatus(t)e liik

—

☒

—

☐

—

☐

—

☐

3. Muudatus(ed)

Toote liik

Toote kirjeldus

Spetsifikaadis on täpsustatud, et pehmema juustumassiga juust on „Pecorino Toscano”tenero ja poolkõva juustumassiga juust on „Pecorino Toscano”stagionato (laagerdunud).

Lisatud on lause „Et töötlemisel esinevad kaod oleks võimalikud väiksed ning tingimusel, et eespool osutatud nõuded juustu kaalu ja kõrguse osas oleks täidetud, on erandina ette nähtud, et eelpakendatud (viilutatud, kuubikutena, riivitud) toote puhul võib juust „Pecorino Toscano” olla muu kui silindrilise kujuga”.

Muudatus, millega on lubatud juustu „Pecorino Toscano” üldisest kujust erinev väliskuju, kehtib üksnes nende toodete puhul, mis on ette nähtud eelpakendamiseks viilutatuna, kuubikutena või riivituna.

See muudatus ei mõjuta juustu omadusi, sest juustu kaalu ja kõrguse suhe jääb samaks – nüüd vastab varasemale silindri põhja läbimõõdule risttahuka külje pikkus. Seega ei muudeta laagerdumise loomulikku protsessi, kuid samas vähendatakse märkimisväärselt juustu õigesse mõõtu lõikamisest tulenevaid ülejääke.

Tootmismeetod

Lisatud on luba kasutada taimset laapi, tegemist on Toscanas levinud juustuvalmistamise iidse viisiga (sellele viidati juba 1985. aastal riiklikul tasandil registreerimisel), mis on viimastel aastatel uuesti kasutusele võetud kui piirkonna iseloomulik valmistusviis, kuid samas ka kui koššerjuustude valmistamiseks sobiv meetod.

Selgemini on kirjeldatud kuivsoolamise võimalust, mis oli esitatud juba eelmises tekstis lausena „soola otsene lisamine”.

Laagerdumise kontekstis on spetsifikaadis asendatud sõna „ruum” sõnadega „sobiv keskkond”, maksimumtemperatuuri on suurendatud 12 °C-lt 15 °C-le ning suhtelise õhuniiskuse kõrgemat taset 90 %-lt 95 %-le.

Muudatusega soovitakse muuta juustu „Pecorino Toscano” valmistamiseks sobiva keskkonna temperatuuri ja suhtelise õhuniiskuse tingimuste vahemik suuremaks, nii et laagerdumine oleks võimalik ka looduslikes ja/või inimtegevuse tulemusel tekkinud koobastes, kus ei ole temperatuuri ja suhtelise õhuniiskuse kontrollisüsteeme. Mõõtmised on näidanud, et sellistes juustu „Pecorino Toscano” laagerdumiseks sobivates rohketes koobastes, kus on võimalik saada täielikult tootmisstandardile vastavate omadustega juustu, on näitajad aasta lõikes veidi kõrgemad (temperatuur kuni 15 °C ja suhteline õhuniiskus kuni 95 %) kui spetsifikaadis ette nähtud piirmäärad. Koobaste kasutamine juustu laagerdamiseks on juustutootmise valdkonnas, ja mitte üksnes juustu „Pecorino Toscano” puhul, väga levinud ning võimalus selliseid paiku kasutada suurendab ühest küljest toote väärtustamise võimalusi ning soodustab teisest küljest energiaressursside säästmist.

Märgistus

Muudetud on märgisel kujutatavat tähistust, nii et nimetus „Pecorino Toscano” tuleks logol paremini esile.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PECORINO TOSCANO”

EÜ nr: IT-PDO-0217-01228-16.5.2014

KGT ( ) KPN ( X )

1. Nimetus

„Pecorino Toscano”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Toote kirjeldus, mida punktis 1 esitatud nimetus tähistab

„Pecorino Toscano” on kindlaks määratud tootmispiirkonnast pärit lammaste täispiimast juust: pehmema juustumassiga juust on „Pecorino Toscano”tenero (mahe) ja poolkõva juustumassiga juust on „Pecorino Toscano”stagionato (laagerdunud); juustu võib laagerdada lühikest või pikka aega, olenevalt sellest, kas seda kasutatakse laua- või riivjuustuna; juust on silindrilise kujuga, lame, küljepealt kergelt kumer ja järgmiste mõõtmetega: läbimõõt 15–22 cm, paksus 7–11 cm ja mass 0,75–3,50 kg, üksnes eelpakendatud toote puhul (viilutatuna, kuubikutena, riivituna) võib juust „Pecorino Toscano” olla muu kui silindrilise kujuga; kuivaine rasvasisaldus on poolkõva juustu puhul vähemalt 40 massiprotsenti ja pehme juustu puhul vähemalt 45 massiprotsenti. Koorik on kollane ja võib toonilt erineda, kooriku värvus võib sõltuda töötlemisviisist. Pehme juustu sisu on valge, kuid kahvatukollase varjundiga ning poolkõva juustu sisu kahvatukollase varjundiga või kahvatukollane. Sisu on tihe ja poolkõva juustu puhul raskesti lõigatav ning selles võivad ebakorrapäraselt paikneda väikesed augud. Maitse on hõrk, mida toovad esile ka kasutatavad tootmismeetodid. Laagerdumisaeg on pehme juustu puhul vähemalt 20 päeva ja poolkõva juustu puhul vähemalt neli kuud.

3.3. Tooraine (üksnes töödeldud toodete puhul)

„Pecorino Toscano” on spetsifikaadis määratletud tootmispiirkonnast pärit lammaste täispiimast valmistatud pehme või poolkõva juust. Piima võib kasutada toorelt või töödelda pastöriseerimise eesmärgil termiliselt. Juustusse on lubatud lisada üksnes kohalikest tüvedest aretatud looduslikke piimhappebaktereid.

3.4. Sööt (üksnes loomse päritoluga toodete puhul)

Lammaste põhisööt peab koosnema tootmispiirkonna looduslikelt karjamaadelt saadud haljas- või kuivsöödast, millele võib olla lisatud heina ja tavalist jõusööta.

3.5. Tootmise erietapid, mis peavad toimuma määratletud geograafilises piirkonnas

Kõik piima toomise ning juustu „Pecorino Toscano” valmistamise etapid peavad toimuma päritolupiirkonnas kuni juustu kaubandusliku valmimiseni, mis pehme (tenero) juustu puhul on 20 päeva ja poolkõva (stagionato) puhul neli kuud.

3.6. Erieeskirjad viilutamise, riivimise, pakendamise jm kohta

Juustu „Pecorino Toscano” võib anda tarbimisse ühes tükis, portsjonitena või riivitult.

3.7. Erieeskirjad märgistamise kohta

Igal juustu „Pecorino Toscano” portsjoni küljes peab olema KPNi äratuntav logo, pehme juustu pinnal peab olema tinditempel, kõvasse juustusse vajutatud tulemärgi jälg. Logol on kiri „Pecorino Toscano” DOP (KPN), stiliseeritud joonis tähtedest P ja T ning juustu tootnud juustukoja, laagerdamisettevõtja või asjaomases piirkonnas tegutseva heakskiidetud pakendamisettevõtja tunnusnumber. Kui pakendamisettevõtja ei tegutse päritolupiirkonnas, peab tunnusnumber tähistama juustukoda või laagerdumisettevõtjat.

Kõikidel märgistel, mis kinnitatakse kas tervele juustule, portsjonitele, viiludele või riivitud juustule, peab nimetus „Pecorino Toscano” D.O.P. (KPN) või „Pecorino Toscano” D.O.P. (KPN) stagionato olema rõhutatud ja nähtavam kui kogu ülejäänud tekst, olgu see suuruse, tähekuju või asukoha poolest. Üks või mitu korda peab tootel olema esitatud tootespetsifikaadi artikli 5 kohane värviline logo läbimõõduga vähemalt 15 mm.

4. Geograafilise piirkonna täpne määratlus

KPNiga juustu „Pecorino Toscano” tootmispiirkond hõlmab tervikuna Toscana maakonda, sellega piirnevaid Allerona ja Castiglione del Lago kommuune, mis kuuluvad Umbria maakonda, ning Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena ja Capodimonte kommuune, mis kuuluvad Lazio maakonda.

5. Seos geograafilise piirkonnaga

5.1. Geograafilise piirkonna eripära

Looduslike tegurite puhul väärivad märkimist lambakasvatuseks ette nähtud piirkondade iseärasused, sealhulgas loomade pidamine peaaegu eranditult vabas looduses ja metsikute taimede rohketel looduslikel karjamaadel, mis annavad juustu valmistamiseks kasutatavale piimale iseloomulikud omadused.

Inimtegurite puhul tuleb lisaks toote majanduslikule olulisusele, mis on ajalooliselt tõendatud, pöörata tähelepanu ka ühiskondlikule tahule, sest asjaomased karjakasvatusega tegelevad ettevõtjad kasutavad väheviljakaid alasid, mis jääksid vastasel korral sööti, tuues kaasa loodusvarade vaesumise.

Lammaste karjatamismeetod, karja peamises söödas sisalduvad nii metsikud kui ka kultuurtaimed, samuti juustu valmistamise meetodid alates tootmistemperatuurist kuni laagerdamisviisideni annavad lambapiimale vajalikud omadused ja tagavad piima töötlemisel ja lõpptoote saamisel selle erilised omadused, mille tõttu käsitatakse juustu „Pecorino Toscano” alati kui magusamaitselist juustu.

5.2. Toote eripära

Kollane koorik.

Magus maitse, mis ei ole kunagi liiga tugev ega terav.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Kõnealuse juustu päritolu ulatub väga kaugesse aega – arvukad ajaloolised allikad tõendavad selle olemasolu juba etruskidel, aja jooksul levis juust Maremma aladel, mis asuvad suurelt jaolt Toscana maakonnas. Toote nimes viidati tavapäraselt selle geograafilisele päritolule ehk üldistatult Toscanale (sõnaga „toscano”). Sisuliselt sarnaste omaduste tulemusena kujunes aja jooksul välja nii ühtne tootmisstandard kui ka nimetus, mis tuleneb toote valdavast ajaloolisest ja geograafilisest taustast.

Juustu „Pecorino Toscano” erilised omadused tulenevad seega nii lambapiimast kui ka tootmismeetodist. Lambaid peetakse karjamaal peaaegu kogu aasta vältel, seal on nende söödas päritolupiirkonnale iseloomulikud metsikud, kultuur- ja lõhnataimed. Kohalik kliima ja karjamaade rohi mõjub hästi lammastele ning nende piimatoodangule – tavapäraselt tugeva maitsega lambapiim on siinses piirkonnas mahe. Kirjeldatud omadused säilivad ka töötlemismeetodi käigus, kuna kasutatav temperatuur on sama, mis on piimal lambanisast väljalüpsmise hetkel, samuti kasutatakse traditsioonilist vasikalaapi, vähest soolamist ja laagerdumistemperatuuri, mille puhul on arvestatud piimhappebakterite loomulikku toimet. Toscana traditsiooni kohaselt säilitab juust ka pikemal laagerdumisel oma iseloomuliku, kuid mitte liiga tugeva maitse, see on magus, kuid mitte terav ning seetõttu sobib juust „Pecorino Toscano” iga toiduga.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Pecorino Toscano” muutmisettepaneku 29. märtsi 2014. aasta Itaalia Vabariigi Teatajas nr 74.

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealune märkus 2.